(Lune XX decembris M. CCC. XCXV). Loquendo de festo Fatuorum, et visa ordinatione super hoc facta in generali capitulo kal. maii ultimo preterito, habita deliberatione per capita, ordinatum fuit per capitulum quod dicta ordinatio teneatur, et quod servitium honeste absque... fiat. Et quod si fiat fraus non ponantur aliqua mala verba, nec loquatur male de aliquibus extraneis, et fiat post missam: quodque nemo ad penam decem librarum Turon. de facto accipiat capas nec vel alias..... alia vadia capiantur de facto quod capitulum suis subsidiis inhibuit..... Sed si aliqui debeant aliquid tam pro novis receptionibus quam pro Parisius, hoc notificabitur capitulo, et capitulum de debitoribus hujusmodi faciet rationem et solutionem. XV decembris MCCCXCVI: Positum fuit in deliberatione utrum fiat festum Fatuorum proximum, cum domini nostri rex et alii regales Francie sint valde dolorosi, propter nova armature facte in partibus Ungarie contra Saracenos et inimicos fidei. Et habita deliberatione per capita, capitulum ordinavit ut nullum signum festi Fatuorum penitus fiat hac vice, nisi alias capitulum ordinaverit. XXVII decembris MCCCXCVIII: Cum requireretur a capitulo pro festo Fatuorum dari vinum, prout est consuetum, dominus decanus dixit quod alicui gratie, si que fiat a capitulo dicto festo dandi vinum predictum, contradicebat, et contradicit, et recessit a capitulo; et postmodum dicto domino decano absente, et dicto domino Alepte presidente, positum fuit in deliberatione utrum esset expediens eidem festo dare vinum: et habita super hoc deliberatione, et nemine contradicente, fuit dictum et deliberatum esse expediens eis dare unum modium vini, et est ordinatum quatenus eis expediatur unum modium vini, vel pro eo dentur eisdem duo scuta. XVIII decembris MCCCC: Capitulum ordinavit quod de cetero omnes qui de festo Fatuorum fuerint non pulsent campanam capituli sui post prandium, dempta prima die in qua suum episcopum eligent, et etiam quod in suis sermonibus fatuis non ponant seu dicant aliqua opprobria in vituperium alicujus persone, sub pena amissionis distributionum suarum per quindecim dies, et etiam sub eadem pena ordinarunt quod ipsi de dicto festo non capiant capas aliquorum qui ipsis de dicto festo aliquid solvere debebunt. Inhibitumque fuit omnibus subditis qui in dicto festo fuerint, ne aliquis eorum aliquos tam mares quam mulieres verberent per villam, nec aliquam derisionem faciant per quod posset ecclesie prejudicium seu vituperium exoriri, sub pena amissionis distributionum suarum per mensem, una cum ordinaria pena; et amodo sint privati dictis distributionibus suis. Ibidem XII januarii: Fuit propositum in capitulo quod cum dominus episcopus Autissiodor. nuper se fecisset restitui in certis casibus novitatis que sequuntur; videlicet quod illi de festo Fatuorum in ecclesia Autissiodorensi non poterant facere capitulum, et quod procuratores non poterant uti officio procurationis, et quod nullus poterat post cantationem horarum in ecclesia Autissiodorensi clamare la fête aux foux, et quod nullus notarius poterat tale instrumentum, nec aliqua alia recipere, etc. II decembris MCCCCI: Eadem die dominus abbas Pontigniaci predicavit in capitulo de abolendo festum Fatuorum, quod dictum festum non erat, nec unquam fuerat a Deo nec ecclesia approbandum seu approbatum, neque erat solemnizandum, et quod dictum festum non erat nec est tolerandum, imo annulandum. Die tertia proposuit dominus decanus quod cum omnes de capitulo scirent qualiter heri in dicto capitulo, publice, dominus abbas Pontigniaci predicavit de festo Fatuorum, et dixit ac conclusit in effectum quod dictum festum non erat, nec unquam fuit a Deo nec ecclesia approbatum nec unquam fuit seu est solemnizandum, nec est tolerandum, imo annullandum et abolendum, prout etiam dixerat idem dominus abbas, et conclusum fuisse per universitatem Parisiensem; que universitas erat intentionis et propositi hec facere publice predicari per universas ecclesias regni Francie in quibus consuevit simile festum.... et ipsum festum annullare, etiam per invocationem brachii secularis, dicens dictus dominus decanus quod melius et honorabilius esset ipsis dominis capitulantibus de se ipsis super premissis remedium querere ex eorum voluntate et proprio motu quam ex compulsione superiorum vel alias rigorose, exhortans dictos dominos capitulantes quatenus super hoc vellent ad statim deliberare, et suas dare opiniones quid agendum, etc. Et finaliter post plures prolocutiones super hoc habitas, omnes dicti domini capitulantes ut sequitur, in sua deliberatione per capita singulariter singuli quod dictum festum Fatuorum annullaretur, et quod super hoc fiet aliqua bona ordinatio per dominos, capitulantes quam habebunt ipsi qui dictum festum subdiaconi celebrabunt tenere, et quod nullus sermo in dicto festo infra ecclesiam fieret, quodque nullus ecclesiam ipsam intraret, maxime dum celebrabuntur divina, nisi indutus suis vestibus ecclesiast. Nihilominus ad habendum aliquam memoriam de dicto festo, fieret die Circumcisionis Domini, festum quod dicetur subdiaconorum, quemadmodum die festi S. Johannis presbyteri, die Innocentium pueri in albis, et die S. Stephani diaconi facient festum..... extra ecclesiam: et poterunt, si volunt, chorizare in platea S. Stephani cum..... et simul spatiare. XII decembris MCCCCVII: Quia in festo Fatuorum, quod per aliquos de ista ecclesia fiebat prima die januarii, multa turpia et inhonesta committebantur, unde multa scandala contingebant: propterea ordinatum fuit et per capita, nemine contradicente, conclusum, preter magistrum Johannem Piqueron et dominum Johannem Bonat, et dominum Johannem Bertomi, quod de cetero nullum fiat festum Fatuorum, ut de cetero talia turpia non contingant. Dicti magistri Joannes Piqueron, Bonat et Bertomi dixerunt quod erant concordes quod illud quod alias fuerat cum domino episcopo per capitulum concordatum servaretur, nolebant tamen quod dictum festum perpetuo tolleretur, et dictus magister Joannes Piqueron dixit quod erat festum subdiaconorum istius ecclesie, et quod protestabatur quod sibi aut suis sociis subdiaconis istius ecclesie presentibus et futuris non noceretur pro futuro. Et quia ab aliquibus dubitabitur utrum ista ordinatio de dicto festo non faciendo, solum teneretur pro isto anno vel perpetuo: propterea iterato de consensu omnium dominorum de capitulo, preter dictos tres, fuit ordinatum, statutum et conclusum quod dicta ordinatio de dicto festo Fatuorum non faciendo, perpetuo et inviolabiliter custodiatur et teneatur. Veneris II januarii MCCCCX: Reginaldo de Fontanis presidente, dominus decanus exposuit quod cum jam diu est per capitulum de unanimi consensu et per capita pluribus deliberationibus habitis extiterit ordinatum, etiam ad requisitionem et requestam bone memorie defuncti domini Michaelis quondam Autissiodor. episcopi, cui etiam seu suis fuerunt littere concesse super hoc quod ex tunc et deinceps festum Fatuorum amplius non fieret per canonicos tortrarios aut capellanos vel chorarios ecclesie quoscumque, imo ex toto amoveretur et adnihilaretur pro pluribus delictis, excessibus, injuriis et peccatis, quod in eodem festo et sub ejus umbra committebatur, fuerintque injuncte certe pene et defensiones scripte in capitulo, in registro notarii capituli. Nihilominus tamen, spretis omnibus penis et defensionibus, plures de ecclesia canonici tortarii, capellani et clerici Deum pre oculis non habentes ultro dictum festum fecerunt, et se transfiguraverunt in diversos habitus inhonestos, et in ecclesia Autissiodor. in vesperis, in missa et matutinis fecerunt plura inhonesta facta dum celebrabatur divinum officium, et post, dixerunt altis vocibus plura verba injuriosa etiam eidem decano, et totum servitium et ecclesiam perturbarunt, quibus in honestis dictis et factis dicta ecclesia et servitium ecclesie fuit quam plurimum diffamata, et perturbatum, etiam per villam similia et pejora commisserunt. Que omnia cedunt in dicte ecclesie dedecus et inhonestatem, et in vilipendium personarum subditorum capituli et animarum suarum detrimentum. Unde requirebat et requisivit idem dominus decanus instanter et instantissime eisdem dominis de capitulo quatenus super hoc procederetur contra ipsos delinquentes, etc. Veneris XVIII decembris MCCCCXI, in sexta sessione capituli generalis. Fuit hodie ordinatum quod statutum factum die lune in vigilia S. Lucie, anno CCCC VII quod festum Fatuorum omnino tolletur, perpetuo, ut in eodem continetur, observetur inviolabiliter, addito quod nullus veniat ad ecclesiam in alio habitu quam in habitu ecclesie, et si qui veniant, nullas percipiant distributiones. Huic autem ordinationi non consenserunt magistri Joannes Piqueron, Joannes Boileaue, Devisco, Pavionis et Viandi, qui quantum potuerunt, contradixerunt, et H. Desnoes etiam qui sentiit et dixit ut alii.